Gupta-burgerskap: LP's boos oor ministers se afwesigheid | Maroela Media
Dit het tydens 'n vergadering van die parlementêre portefeuljekomitee oor binnelandse sake aan die lig gekom dat die ministers tans oorsee is. 'n Afvaardiging van die departement, wat Mkuseli Apleni, direkteur-generaal van die departement, insluit, is egter gestuur om die komitee op hoogte te bring van sake.
John Steenhuizen, hoofsweep van die DA, het gesê hoewel die teenwoordigheid van 'n afvaardiging van die departement waardeer word, hulle nie verantwoordelik was vir die besluit om vroeë burgerskap aan Ajay Gupta, sy vrou Shivani, sy ma Angoori, en sy seuns Kamal Kant Singhala en Surya Kant Singhala toe te ken nie.
"Die mense voor ons is nóg verantwoordelik nóg verantwoordbaar vir die besluit wat geneem is." Steenhuisen het voortgegaan om Gigaba en Mkhize daarvan te beskuldig dat hulle 'n georkestreerde poging aangewend het om nie verantwoordbaar gehou te word nie.
Steenhuisen het die komitee versoek om die ministers te dwing om voor die komitee te verskyn. Donald Gumede, ANC-LP, het LP's van die opposisiepartye egter versoek om die uitvoerende gesag te respekteer en gesê die ministers is genooi, maar nie gedwing om voor die komitee te verskyn nie.
Corné Mulder van die VF Plus het gesê indien die ministers slegs "genooi" is, het hulle nie die uitnodiging aanvaar nie en moet hulle nou gedwing word om voor die komitee te verskyn.
Apleni en sy span is later toegelaat om die departement se posisie aan LP's te begin verduidelik. Die EFF het vroeër die maand twee dokumente bekend gemaak: die een 'n brief waarin Suid-Afrikaanse burgerskap aan die Guptas geweier is; en die ander 'n brief wat 'n paar maande later uitgereik is waarin daar egter vroeë burgerskap aan die Guptas toegeken is. Gigaba het hierna erken die briewe is eg en het gesê sy aksies was wettig.
Geen wonder daar is soveel wetteloosheid en misdade.
Die voorbeeld wat gestel word is – arrogansie, traak-my-nie agtigheid en nie-verantwoordbaarheid
En so word die sirkus net groter en groter, g'n wonder Boswell & Wilkie sukkel met voortbestaan, die ministers aan die orde van die dag steel hulle kollig, gratis, vry en verniet (dis nou die kollig). Laat my dink aan TV realiteitsprogramme, TO BE CONTINUED……………………
Hoekom is ek nie verbaas nie? Daar heers 'n algemene gees van nie-verantwoordbaarheid onder politici en staatsamptenare. Dis nooit niemand se skuld nie. Tussen al die vingerwysing word die aandag afgelei en hulle hoop dat die probleem vanself weggaan……